নামবদলের এই মেরুকরণের ভোট-রাজনীতি যে কত প্রবল হয়ে উঠছে, তার প্রমাণ ‘মোগলসরাই’ স্টেশনের নামবদল। হিন্দুত্ববাদী নেতার নামে এই স্টেশনের নতুন নাম হয়েছে দীনদয়াল উপাধ্যায় নগর। এখানে উল্লেখযোগ্য যে মোগলসরাই প্রাক্তন প্রধানমন্ত্রী লালবাহাদুর শাস্ত্রীর জন্মস্থান-শিক্ষাক্ষেত্র, এমনকি তাঁর রাজনীতির প্রাথমিক ক্ষেত্রও। তিনি ছিলেন রেল শ্রমিক আন্দোলনের নেতা ও প্রাক্তন রেলমন্ত্রী। ‘মোগল’ নাম মুছে ফেলতে লালবাহাদুর শাস্ত্রীর নাম উপেক্ষা আর দীনদয়াল উপাধ্যায়ের নাম বিবেচনার মধ্যেই নিহিত রয়েছে সস্তা হিন্দুত্বের ভোট-ভাবনা। এমন কু-উদ্যোগ, জাতীয়তাবাদের অবমাননা ও জাতীয়তাবাদী দেশবাসীর অসম্মান ছাড়া আর কিছুই নয়। এ দেশের স্বাধীনতা আন্দোলনের প্রেক্ষিতে যে ‘ভারতের ধারণা’ তৈরি হয়েছিল আজকের ওই বিকৃত জাতীয়তাবাদী উদ্যোগ একেবারেই তার ভিন্ন মেরুর। পণ্ডিত নেহরু লিখেছিলেন যে, ‘ভারত হল এমন এক পাণ্ডুলিপি যেখানে একের পর এক নতুন অধ্যায় বোঝানোর জন্য মূল লেখাকে মুছে ফেলা হয়েছে এবং চিন্তা ও দিবাস্বপ্নের নতুন নতুন স্তর লেখা হয়েছে। তা সত্ত্বেও নতুন লেখাগুলি আগের লেখাগুলিকে সম্পূর্ণ মুছে দিতে বা ঢেকে দিতে পারেনি’, যা সমকালীন ভারতে সমান ভাবে প্রাসঙ্গিক।